《八音歌赠别赵子雍𪛌之二首 其二》
宋代·程俱

金张珥汉貂，况乃出天派。石渠重儒冠，武弁聊复戴。

丝麻宜自任，粗使有管蒯。竹简书汗青，高吟当人籁。

匏虽贵中虚，植固须本大。土耕戒莽卤，道耕恶疵累。

革带勿佩韦，赠子弦作佩。木强虽过中，宁师伯夷隘。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。